**Οικογενειακή παροχή**

Στην Αρ. Πρωτ. οικ. 2/78400/0022, Αθήνα 14/11/2011, Εγκύκλιο του Υ­πουργείου Οικονομικών (Γενικού Λογιστηρίου του Κράτους, Δ/νση: 22η Μι­σθολογίου) [ΑΔΑ: 4574Η-8ΜΘ], διαβάζουμε:

**Επί του άρθρου 17 (του Νόμου 4024/2011)**

**Οικογενειακή παροχή**

Για την ενίσχυση της οικογένειας των υπαλλήλων, που εμπίπτουν στις ρυθμίσεις του κεφαλαίου δεύτερου του κοινοποιούμενου νόμου, χορηγεί­ται μηνιαία οικογενειακή παροχή, ανάλογα με την οικογενειακή κατά­στασή τους ως εξής:

Για υπάλληλο με τέκνα ανήλικα ή ανίκανα σωματικά ή πνευματικά για άσκηση βιοποριστικού επαγγέλματος με ποσοστό αναπηρίας 50% τουλά­χιστον, η ανωτέρω παροχή καθορίζεται ως εξής :

* πενήντα ευρώ (50 €) για ένα τέκνο,
* εβδομήντα ευρώ (70 €) συνολικά για δύο τέκνα,
* εκατόν είκοσι ευρώ (120 €) συνολικά για τρία τέκνα
* εκατόν εβδομήντα ευρώ (170 €) συνολικά για τέσσερα τέκνα και επιπλέον
* εβδομήντα ευρώ (70€) για καθένα από το πέμπτο τέκνο και άνω.

Η κατά τα ανωτέρω παροχή δικαιολογείται μόνο για τέκνα προερχόμενα από γάμο, φυσικά, θετά ή αναγνωρισθέντα, εφόσον είναι άγαμα και δεν υπερβαίνουν το 18ο έτος της ηλικίας τους.

Η ανωτέρω παροχή δεν καταβάλλεται στους έγγαμους υπαλλήλους οι οποίοι όμως δεν έχουν αποκτήσει τέκνα, ή τα τέκνα αυτά έχουν ενηλικιω­θεί ή περατώσει τις σπουδές τους ή σε κάθε περίπτωση έχουν συμπληρώ­σει το 24° έτος της ηλικίας τους, με εξαίρεση τους έγγαμους υπαλλήλους που έχουν τέκνα ανίκανα σωματικά ή πνευματικά για άσκηση βιοποριστι­κού επαγγέλματος με ποσοστό αναπηρίας 50% τουλάχιστον.

Η διαπίστωση των προϋποθέσεων χορήγησης της οικογενειακής παρο­χής καθώς και οποιαδήποτε μεταβολή στον αριθμό των τέκνων που αυξά­νουν την παροχή αυτή γίνεται με υπεύθυνη δήλωση του υπαλλήλου που υποβάλλεται στον εκκαθαριστή των αποδοχών του, μαζί με τα συνημμένα δικαιολογητικά (π.χ. ληξιαρχική πράξη γέννησης κ.λπ.). Εξυπακούεται ότι όσα από τα ανωτέρω στοιχεία έχουν ήδη προσκομιστεί κατά καιρούς από τους υπαλλήλους, δεν χρειάζεται να ζητηθούν εκ νέου.

Για την πληρέστερη ενημέρωσή σας, διευκρινίζουμε ότι σε περίπτωση ενηλικίωσης του πρώτου τέκνου, ή διακοπής για οποιονδήποτε άλλο λόγο της παροχής για αυτό, το δεύτερο τέκνο λαμβάνει τη θέση του πρώτου και το ίδιο ισχύει και για τη θέση των λοιπών τέκνων.

**ΠΑΡΑΔΕΙΓΜΑ ΕΦΑΡΜΟΓΗΣ**

Έστω υπάλληλος με δύο παιδιά εκ των οποίων το πρώτο κατά σειρά γέννησης έχει ενηλικιωθεί και δεν δικαιούται ο υπάλληλος οικογενειακή παροχή για το τέκνο αυτό. Ο υπάλληλος θα λάβει οικογενειακή παροχή 50 € μόνο για το ένα τέκνο.

Για τη συνέχιση της καταβολής της οικογενειακής παροχής, για τα παι­διά που έχουν συμπληρώσει το 18° έτος της ηλικίας τους, θα πρέπει να συντρέχουν επιπλέον οι εξής κατά περίπτωση προϋποθέσεις:

α.- Να συνεχίζουν τη φοίτησή τους στη δευτεροβάθμια εκπαίδευση και μέχρι τη συμπλήρωση του 19ου έτους της ηλικίας τους.

β.- Να φοιτούν σε ανώτερες ή ανώτατες σχολές ή σε Ινστιτούτα Επαγ­γελματικής Κατάρτισης (I.E.Κ.) δημόσια ή ιδιωτικά. Στην περίπτωση αυτή, η διάρκεια καταβολής της οικογενειακής παροχής είναι περιορι­σμένη, συναρτάται με το χρόνο της κανονικής φοίτησης, όπως προβλέπε­ται από τον οργανισμό της κάθε σχολής, και σε καμία περίπτωση δεν κα­ταβάλλεται μετά τη συμπλήρωση του 24ου έτους της ηλικίας τους.

Το ίδιο ισχύει και για παιδιά που φοιτούν σε ανώτερες ή ανώτατες σχο­λές του εξωτερικού, με την επισήμανση ότι κατά το προπαρασκευαστικό στάδιο εκμάθησης της ξένης γλώσσας δεν καταβάλλεται η οικογενειακή παροχή.

Στις περιπτώσεις που συμπίπτει ο χρόνος της κανονικής φοίτησης σε ανώτερες ή ανώτατες σχολές ή σε I.E.Κ, με τη στρατιωτική θητεία του παιδιού, η καταβολή της οικογενειακής παροχής δεν διακόπτεται.

γ. Να έχουν αναπηρία (σωματική ή πνευματική) για άσκηση βιοπορι­στικού επαγγέλματος σε ποσοστό τουλάχιστον 50% και άνω. Στην περί­πτωση αυτή, η οικογενειακή παροχή καταβάλλεται επ’ αόριστον, ανεξάρ­τητα αν στην οικογένεια ή στο παιδί χορηγείται παροχή ή βοήθημα από οποιοδήποτε Δημόσιο Οργανισμό, όπως Πρόνοια κ.λπ.

**ΠΙΝΑΚΑΣ ΟΙΚΟΓΕΝΕΙΑΚΗΣ ΠΑΡΟΧΗΣ**

βλέπε επόμενη σελίδα →

**ΠΙΝΑΚΑΣ ΟΙΚΟΓΕΝΕΙΑΚΗΣ ΠΑΡΟΧΗΣ**

|  |  |
| --- | --- |
| **ΟΙΚΟΓΕΝΕΙΑΚΗ**  **ΚΑ­ΤΑΣΤΑΣΗ ΥΠΑΛ­ΛΗ­ΛΟΥ** | ΠΟΣΟ  ΟΙΚΟΓΕ­ΝΕΙΑΚΗΣ ΠΑΡΟ­ΧΗΣ ΣΕ € |
| Υπάλληλος με 1 παιδί | **50** |
| Υπάλληλος με 2 παιδιά | **70** |
| Υπάλληλος με 3 παιδιά | **120** |
| Υπάλληλος με 4 παιδιά | **170** |
| Υπάλληλος με 5 παιδιά | **240** (170+70) |
| Υπάλληλος με 6 παιδιά | **310** (240+70) |
|  |  |
|  |  |